钦定古今图书集成/明伦汇编/官常典/第346卷 > 赵屼
## 钦定古今图书集成/明伦汇编/官常典/第346卷 > 赵屼

按《宋史赵抃传》：“抃子屼，字景仁，由荫登第，通判江州，
改温州。代还得见，时抃已谢事，神宗命为太仆丞，擢
监察御史。以父老请外，提举两浙常平。元祐中，复为
御史，上疏言：‘治平以前，大臣不敢援置亲党于要涂，
子弟多处筦库，甚者不使应科举，与寒士争进。自王
安石柄国，持内举不避亲之说，始以子雱列侍从。由
是循习为常。资望浅者，或居事权繁重之地；无出身
者，或预文字清切之职。今宜杜绝其源’。”又言：“台谏之
臣，或稍迁其位而阴夺言责；或略行其言，而退与善
地；或两全并立，苟从讲解；或置而不问，外示包容。使
忠鲠之士，蒙羞难退，皆朝廷所宜深察也。”傅尧俞、王
岩叟、梁焘、孙升以事去，屼言：“诸人才能学术，为世推
称，忠言嘉谟，见于已试，宜悉召还朝。”所言皆切时务，
避执政亲嫌。改都官员外郎，出提点京东刑狱。元符
中，历鸿胪、太仆少卿。曾布知枢密院，将白为都承旨，
蔡卞摭其救傅尧俞事，遂不用。未几卒。初，抃庐母墓
三年，县榜其里曰“孝弟。”处士孙侔为作《孝子传》。及屼
执父丧，而甘露降墓木。屼卒，子云又以毁死，人称其
世孝。